
MARIJAMPOLĖS „ŽIBURĖLIO“ MOKYKLOS- DAUGIAFUNKCIO CENTRO  
MOKINIŲ, TURINČIŲ SPECIALIŲJŲ UGDYMOSI POREIKIŲ, PAŽANGOS IR PASIEKIMŲ VERTINIMO TVARKOS APRAŠAS

I SKYRIUS
BENDROSIOS NUOSTATOS
[bookmark: _GoBack]
1. Marijampolės ,,Žiburėlio” mokyklos - daugiafunkcio centro (toliau Centras) mokinių, turinčių specialiųjų ugdymosi poreikių (toliau – mokiniai), pažangos ir pasiekimų vertinimo tvarkos aprašas (toliau – Aprašas) reglamentuoja mokinių pažangos ir pasiekimų vertinimo tikslus, principus, būdus, pažangos fiksavimą, aptarimą ir vertinimo rezultatų panaudojimą Centre.
2. Aprašas taikomas mokiniams, ugdomiems Centre pagal pradinio ugdymo individualizuotą, pagrindinio ugdymo individualizuotą, socialinių įgūdžių ugdymo individualizuotą programas.
3. Vertinant mokinių pažangą ir pasiekimus vadovaujamasi Lietuvos Respublikos švietimo įstatymu, Bendraisiais ugdymo planais, Mokinių, turinčių specialiųjų ugdymosi poreikių, ugdymo ir švietimo pagalbos teikimo organizavimo tvarkos aprašu, kitais teisės aktais ir šiuo Aprašu.
4. Vertinimas grindžiamas individualios mokinio pažangos principu: vertinama ne mokinių tarpusavio pažanga, o mokinio pasiekimai, gebėjimų pokytis ir pažanga, atsižvelgiant į jo individualias galias, gebėjimus, specialiuosius ugdymosi poreikius ir ugdymo tikslus.

II SKYRIUS
VERTINIMO TIKSLAS IR UŽDAVINIAI
5. Vertinimo tikslas – stebėti ir fiksuoti individualią mokinio pažangą, nustatyti pasiektus ugdymo ir pagalbos tikslus, numatyti tolesnius ugdymo veiksmus ir prireikus koreguoti individualizuotą programą bei individualų pagalbos planą.
6. Vertinimo uždaviniai:
6.1. nustatyti mokinio pasiekimų lygį ir individualią pažangą;
6.2. išryškinti mokinio stipriąsias puses, gebėjimus ir tobulintinas sritis;
6.3. stebėti individualiame ugdymo plane ir pagalbos plane numatytų tikslų įgyvendinimą;
6.4. padėti mokytojui ir švietimo pagalbos specialistams parinkti tinkamus ugdymo, pagalbos ir vertinimo būdus;
6.5. teikti mokiniui ir jo tėvams (globėjams, rūpintojams) informaciją apie daromą pažangą;
6.6. priimti sprendimus dėl tolesnių ugdymo ir švietimo pagalbos veiksmų.

III SKYRIUS
VERTINIMO PRINCIPAI
7. Vertinant mokinių pažangą laikomasi šių principų:
7.1. individualizavimo – vertinama pagal mokinio galias, gebėjimus, ugdymosi poreikius ir individualius tikslus;
7.2. tikslingumo – vertinama tai, kas numatyta individualizuotoje programoje ir individualiame pagalbos plane;
7.3. nuoseklumo – mokinio pažanga stebima ir vertinama sistemingai;
7.4. pozityvumo – akcentuojama mokinio daroma pažanga ir pasiekimai;
7.5. objektyvumo – vertinimas grindžiamas konkrečiais mokinio veiklos ir pasiekimų požymiais;
7.6. bendradarbiavimo – mokinio pažangos vertinime dalyvauja mokytojai, švietimo pagalbos specialistai, mokinys pagal galimybes ir jo tėvai (globėjai, rūpintojai).

IV SKYRIUS
MOKINIO PAŽANGOS IR PASIEKIMŲ VERTINIMAS
8. Mokinio pasiekimai ir pažanga vertinami pagal individualizuotoje ugdymo programoje, individualiame ugdymo plane, pagalbos mokiniui plane numatytus tikslus, uždavinius, siektinus rezultatus ir pasiekimų požymius.
9. Vertinant atsižvelgiama į mokinio pradines galias ir gebėjimus, individualias PPT  rekomendacijas, Centro VGK rekomendacijas, mokinio ugdymosi poreikius ir jam teikiamą pagalbą.
10. Mokinio pažanga vertinama stebėjimu, praktine veikla, užduočių atlikimu, darbų analize, mokinio veiklos rezultatų palyginimu su ankstesniais pasiekimais ir kitais mokytojui tinkamais būdais.
11. Mokinio pažanga vertinama  žodžiu,  raštu, naudojant Centre nustatytus vertinimo požymius, pažangos žymėjimus elektroniniame dienyne. 
12. Mokiniui, besimokančiam pagal individualizuotą programą, pasiekimai vertinami atsižvelgiant į individualizuotos programos turinį ir joje numatytus pasiekimus, o ne lyginant mokinį su bendrosios programos ar kitų mokinių pasiekimais.

V SKYRIUS
PAŽANGOS FIKSAVIMAS IR APTARIMAS
13. Mokinio individuali pažanga fiksuojama Centre nustatytuose dokumentuose: individualizuotoje ugdymo programoje, individualiame ugdymo plane, pagalbos mokiniui plane, elektroniniame dienyne ,,Mano dienynas” Įsk. (įskaityta) neįsk. (neįskaityta)..
14. Individualiame pagalbos plane fiksuojami pagalbos tikslai, veiksmai, siektini rezultatai ir mokinio pažangos stebėsenos rezultatai.
15. Mokytojas ir švietimo pagalbos specialistai nustatytais laikotarpiais (du kartus per mokslo metus ar/ir esant poreikiui) aptaria mokinio pažangą, įvertina pasiektus rezultatus ir, jeigu reikia, siūlo koreguoti ugdymo ar pagalbos tikslus, priemones ir būdus.
16. Pasibaigus pusmečiui mokinio pažanga įvertinama individualizuotoje programoje, individualiame ugdymo plane, pagalbos mokiniui plane, nurodant pagrindinius pasiekimus, pažangos pokyčius ir tolesnius ugdymo tikslus.
17. Atskiros mokytojo pusmečio ataskaitos apie kiekvieno mokinio pasiekimus nepildomos, jeigu mokinio pažanga ir pasiekimai tinkamai užfiksuoti individualizuotoje programoje, individualiame ugdymo plane, pagalbos mokiniui plane ir kituose Mokyklos nustatytuose dokumentuose.
18. Centras, esant reikmei, gali nustatyti papildomą pažangos fiksavimo formą, jeigu ji reikalinga mokinio ugdymo kokybei, pagalbos koordinavimui ar teisės aktuose nustatytiems atskaitomybės reikalavimams užtikrinti.

VI SKYRIUS
MOKYTOJO IR ŠVIETIMO PAGALBOS SPECIALISTŲ ATSAKOMYBĖS
19. Mokytojas:
19.1. planuoja mokinio ugdymą atsižvelgdamas į individualizuotos programos, individualaus ugdymo plano ar pagalbos mokiniui  plano tikslus;
19.2. sistemingai stebi mokinio pažangą ir ją fiksuoja Centre nustatyta tvarka;
19.3. teikia informaciją apie mokinio pažangą koordinuojančiam asmeniui, švietimo pagalbos specialistams ir tėvams (globėjams, rūpintojams);
19.4. prireikus inicijuoja ugdymo ir pagalbos tikslų koregavimą.
20. Švietimo pagalbos specialistai pagal savo kompetenciją stebi, vertina ir fiksuoja mokinio pažangą, teikia rekomendacijas mokytojui ir dalyvauja koreguojant pagalbos tikslus.
21. Koordinuojantis asmuo koordinuoja individualaus ugdymo plano ir pagalbos mokiniui plano įgyvendinimą, pažangos aptarimą ir, prireikus, jų koregavimą.

VII SKYRIUS
INFORMAVIMAS APIE MOKINIO PAŽANGĄ
22. Informacija apie mokinio pažangą ir pasiekimus mokiniui bei jo tėvams (globėjams, rūpintojams) teikiama individualiai du kartus per metus ar esant poreikiui.
23. Tėvai (globėjai, rūpintojai) informuojami apie mokinio pasiekimus, daromą pažangą, sunkumus ir numatomus tolesnius ugdymo bei pagalbos veiksmus.
24. Prireikus mokinio pažanga ir pagalbos veiksmingumas aptariami Centros Vaiko gerovės komisijoje.

VIII SKYRIUS
VERTINIMO REZULTATŲ PANAUDOJIMAS
25. Vertinimo rezultatai naudojami:
25.1. individualizuojant ugdymo turinį, užduotis, metodus ir mokymosi aplinką;
25.2. koreguojant individualizuotos programos tikslus ir uždavinius;
25.3. koreguojant individualų pagalbos planą ir pagalbos priemones;
25.4. planuojant tolesnę mokinio pažangą;
25.5. sprendžiant dėl papildomos ar kitokios švietimo pagalbos poreikio;
25.6. bendradarbiaujant su tėvais (globėjais, rūpintojais), Vaiko gerovės komisija ir švietimo pagalbos specialistais.

IX SKYRIUS
BAIGIAMOSIOS NUOSTATOS
26. Aprašas peržiūrimas ir atnaujinamas pasikeitus teisės aktams arba Centre ugdymo proceso organizavimo poreikiams.
27. Aprašas skelbiamas Centro internetinėje svetainėje ir yra prieinamas Centro darbuotojams bei mokinių tėvams (globėjams, rūpintojams).

